Paral·lelament, el dissabte 19 de setembre arrenca el cicle L’Espectacle Continua a Sabadell, que es conformarà amb els espectacles reprogramats de la Festa Major. La primera de les propostes, a la Casa Duran, serà Cultura Fest Sabadell, un concert amb 12 microconcerts coordinats per Sergi González, que reprodueixen les actuacions fetes durant el confinament i difoses mitjançant les xarxes. Les propostes de l’Espectacle Continua a Sabadell seran gratuïtes i s’aniran presentant properament.\nAquestes i altres novetats les han presentat avui Marta Farrés, alcaldessa de Sabadell, i Carles de la Rosa, regidor de Cultura. Farrés ha afirmat que\naquest any s’han hagut d’anul·lar molts actes culturals per culpa de la pandèmia. Però la cultura és segura i s’hi treballa amb totes les garanties, per això no la podem abandonar, perquè tenim un compromís de ciutat en aquest àmbit. Cal aprofitar tot el talent que tenim i posar-lo a disposició perquè tothom en pugui gaudir. Sempre necessitem la cultura com a ciutadans lliures que som, perquè ens instrueix i ens emociona, però ara és ella qui ens necessita a nosaltres, per això li donarem tot el suport i la farem arribar a tot arreu.\nSeguint les instruccions del PROCICAT, la capacitat dels teatres La Faràndula i Principal serà sensiblement inferior del que és habitual i els assistents podran seure junts per grups de convivència, però estaran separats dels altres grups per butaques buides.\nD’altra banda, es demana al públic que arribi al teatre una estona abans de començar l’espectacle. L’ús de la mascareta serà indispensable durant tota la funció, serà obligatori l’ús dels dispensadors de gel hidroalcohòlic a l’entrada i s’haurà d’entrar individualment als serveis. Per norma general, no hi haurà entreactes i, si n’hi hagués, es demanaria al públic de romandre a la butaca tret del cas d’haver d’anar als serveis. No hi haurà servei de guarda-roba ni de bar. I la sortida de l’equipament es farà de forma esglaonada.\nTal com ha explicat De la Rosa,\nels teatres obriran i ho faran amb totes les mesures de seguretat. Per això animem els ciutadans de Sabadell a gaudir de la temporada que ara comencem, ja que hi trobaran totes les garanties possibles.\nEntrades a la venda per a les funcions del mes d’octubre\nA partir de demà, doncs, ja es podran comprar entrades per a tota la programació del mes d’octubre, que començarà el divendres 25 de setembre, al Teatre La Faràndula, amb un gran concert simfònic protagonitzat per l’OSV: Carmina Burana. Aquesta cantata escènica de Carl Orff comptarà amb la participació de la soprano Alicia Amo, del tenor Beñat Egiarte i del baríton Toni Marsol.\nL’octubre serà un mes molt mogut, al Teatre Principal. El dia 3 hi actuaran Las Migas, que celebren els 15 anys de la formació i a Sabadell presentaran el nou treball, titulat Empatía. Formen part del quartet Alicia Grillo, Marta Robles, Roser Loscos i Carolina Fernandez, la Chispa.\nEl mateix dia 3 al Teatre La Faràndula es podrà gaudir de la 15a edició del Certamen Coreogràfic de Sabadell. Aquest any la dotació econòmica del 1r, 2n i 3r premi augmenta, cosa representa un suport més elevat a la creació coreogràfica, en una convocatòria que ha rebut més propostes que mai. En aquesta iniciativa de l'Associació de Dansa Petit Món i L’Estruch de l'Ajuntament de Sabadell, la qual té com a objectiu difondre les creacions de nous talents en l'àmbit de la dansa, hi col·laboren el Certamen Coreogràfic de Madrid / Paso a 2, l’Institut del Teatre de Vic, Nunart Guinardó, La Caldera i Conservatori Superior de Dansa de l'Institut del Teatre de Barcelona.\nEl 9 d’octubre, Els Brugarol arribaran al Principal. Després de Coses nostres, Ignots, Perduts i Adossats, aquest és el darrer text teatral escrit pel sabadellenc Ramon Madaula. Els protagonistes són Jaume Madaula, també sabadellenc, i Esther Soler, dirigits per Mònica Bofill. Una comèdia que tracta amb humor els temes de la família i la tradició i sobre els canvis que comporta el relleu generacional en el si familiar.\nL’11 d’octubre, l’OSV presentarà al Teatre Principal el concert Mozart a Praga, que es va haver de suspendre la temporada passada per la pandèmia. La concertino violinista Birgit Kolar tripularà l’orquestra amb tres conegudíssimes peces del compositor vienès W. A. Mozart: l’Obertura de Don Giovanni, el Concert per a violí i orquestra núm. 5, en La major, i la Simfonia núm. 38, en Re major, KV 504, “Praga”.\nEl 16 d’octubre serà el torn de la música de cambra al Teatre Principal, amb un concert del Quartet Calders, que oferiran obres de Haydn i Brahms.\nPel que fa al teatre musical ocuparà, el 18 d’octubre, l’escenari del Principal amb T’estimo si he begut, una coproducció de Dagoll Dagom, T de Teatre i La Brutal. Tres de les més importants productores d’aquest país han creat un espectacle que adapta els contes d’Empar Moliner sobre l’apassionant món de la parella. Dirigit per David Selvas, amb música original d’Andreu Gallent, l’interpreten Mamen Duch, Marta Pérez, Carme Pla i Àgata Roca, acompanyades de David Bagés, Ernest Villegas i la sabadellenca Mercè Martínez.\nPer la seva banda, els Amics de l’Òpera de Sabadell comencen la temporada operística amb la conegudíssima La flauta màgica de Mozart el 21, 23 i 25 d’octubre, muntatge que es combinarà amb la versió protagonitzada pels joves talents de l’Escola d’Òpera els dies 22 i 24.\nI per tancar el mes d’octubre, el dia 30, Ovella Xao omplirà de festa La Faràndula. El concert es titula Xao, Ovella i servirà al grup local per acomiadar-se del públic sabadellenc amb molt de ritme, tancant una etapa de sis anys i tres discos editats.\nL’Espectacle Continua a Sabadell\nParal·lelament a la programació habitual, comença també L’Espectacle Continua a Sabadell. Un conjunt de propostes d’artistes sabadellencs, de quilòmetre zero, les quals s’havien programat per Festa Major i que a partir d’ara s’aniran adiant en espais emblemàtics de la ciutat.\nEs tracta d’una proposta complementària, amb artistes emergents i en coordinació constant amb les entitats, que va en la línia de contribuir a recuperar la cultura i a reafirmar el compromís de la ciutat amb l’àmbit cultural. L’entrada serà gratuïta i es respectaran en tot moment les mesures de seguretat.\nTags: activitats culturals, La Faràndula, programació cultural, Teatre Principal


La Guàrdia Civil deté a Bilbao una presumpta membre de l'aparell logístic d'ETA\nLa Guàrdia Civil ha detingut a Bilbao poc després de les sis del matí Amaia Urizar de Paz, de 22 anys, per la seva presumpta vinculació amb l'aparell logístic d'ETA. La detenció ha tingut lloc al número 12 del carrer Navarra. Les forces de seguretat han confiscat documentació i material divers que hi havia al pis. Aquesta operació, que continua oberta, està relacionada amb la detenció diumenge, també a Bilbao, d'Haritz Totorica i amb els papers decomissats a França després de l'arrest de l'excap dels comandos d'ETA Ibon Fernández de Iradi.\n29/10/2004 - 00.00 Actualitzat 29/10/2004 - 14.18\nLa detinguda aquesta passada matinada a Bilbao en l'operació desenvolupada contra ETA per la Guàrdia Civil, Amaia Urizar de Paz, de 22 anys, és germana de Germán Urizar de Paz, membre del comando Matalaz de l'organització terrorista, que és a la presó d'Almeria, segons fonts de la lluita antiterrorista. Germán Urizar va ser detingut el 6 de juny del 1991 quan intentava assassinar, amb dos integrants més del subcomando del "complex Bizkaia", anomenat Matalaz, un funcionari de policia a Barakaldo. L'arrest es va produir en el moment en què es disposava a col·locar un artefacte explosiu als baixos d'un cotxe. Els tres membres del comando van ser detinguts després de protagonitzar un tiroteig amb els GEO. A més d'Urizar, van ser arrestats Juan María San Pedro i Raúl Ángel Villota. L'Audiència Nacional ordena presó incondicional per a Haritz Totorika L'Audiència Nacional la considera membre de l'aparell logístic de l'organització terrorista. L'operatiu està relacionat amb la detenció la matinada de dilluns a la capital biscaïna d'Haritz Totorika. Precisament, l'Audiència Nacional ha ordenat l'empresonament incondicional de Totorika, acusat de proporcionar infraestructura a la banda. Aquests arrestos estan relacionats amb els papers confiscats després de la detenció de l'excap dels comandos d'ETA Ibon Fernández de Iradi, "Susper", el 4 de desembre del 2003.


gener, 2018 | Neussletter\nIUS reuneix al Consell de Direcció\nPublicat el 31/01/2018 per EUSS Enginyeria\nEl director de l’EUSS, Andreu Moreno i Vendrell, com a membre del Consell de Direcció de les IUS, en qualitat de delegat d’Europa, ha estat els dies 9, 10 i 11 de gener a Roma per reunir-se amb la resta de delegats territorials i sota la direcció del P. Marcelo Farfán, Coordinador General de les IUS.\nEl Rector Major, P. Àngel Fernández, va afirmar en la trobada amb el Consell de Direcció de les IUS que és fonamental comptar amb una visió estratègica que orienti adequadament els processos de les nostres institucions. En aquest sentit ha subratllat alguns aspectes claus en l’animació i govern de les IUS: excel·lència en el servei però sense inèrcies ni elitismes; qualitat de la proposta educatiu-pastoral amb presència afectiva i efectiva de religiosos salesians; sentit de pertinença inspectorial i aportació significativa al Projecte Orgànic de cada Inspectoria (POI); assegurament de la identitat salesiana del personal directiu i docents; i, finalment, verificar que en les polítiques i informes s’evidenciï l’accés de joves pobres a les nostres institucions d’educació superior.\nEl Consell de Direcció de les IUS es va reunir a Roma a la seu central de la Congregació (Sacro Cuore) amb l’objectiu d’acompanyar el camí de les IUS en cadascun dels continents, donar seguiment a l’aplicació de les polítiques i programes comuns i enfortir l’estructura organitzativa i d’animació.\nLa trobada va oferir la possibilitat de comptar amb una visió general dels processos i activitats que les IUS porten endavant en cadascun dels continents i regions. D’altra banda, va permetre avançar en un element clau per al camí d’identitat de les IUS: l’estudi i aprovació del document “Orientacions per a la pastoral a les IUS”. Ara es ve la fase d’aplicació “ad experimentum” (2018-2020) de l’esmentat document en totes les institucions.\nD’altra banda, el Consell va concentrar la seva atenció en el disseny del Curs per a Directius IUS que esperem d’inici aquest any a Llatinoamèrica. A més es va constatar la necessitat de millorar la gestió del portal web (www.ius.world) i es va prendre la decisió d’iniciar la publicació d’un llibre que contribueixi a la reflexió sobre el carisma salesià i l’educació superior i que serà realitzat en col·laboració amb la UPS de l’Equador.\nFinalment, aquesta trobada ha ajudat a valorar la necessitat d’acompanyar de prop el camí que aquest important i nou sector de la missió salesiana realitza des de fa dues dècades.\nPublicat dins de Relacions institucionals\t| Etiquetat com a Direcció, Pastoral, Relacions Institucionals, Visita\nArticle del professor Xavier Gallardo sobre Indústria 4.0 a la revista Theknos\nPublicat el 30/01/2018 per EUSS Enginyeria\nEl professor de l’assignatura de Política Tecnològica i de la Innovació del Grau en Organització Industrial de l’EUSS, el Dr. Xavier Gallardo Rodríguez, és co-autor d’un nou article de l’edició de gener del 2018 de la revista Theknos del Col·legi d’Enginyers Graduats i Tècnics Industrials de Barcelona (ENGINYERS BCN) i amb col·laboració amb la Societat de Tècnics d’Automoció.\nL’article és el primer d’una sèrie de tres articles que publicarà el Dr. Gallardo sobre Indústria 4.0, i que s’emmarca dins de l’Any de l’ENGINYERIA 4.0 que durant el 2018 ENGINYERS BCN celebrarà al voltant dels productes, processos i serveis de la Indústria 4.0.\nPodeu ampliar sobre aquesta notícia en el següent enllaç d’una entrada al neussletter sobre una ponència d’en Xavier Gallardo dins del II Industrial Meeting a FOMENT del Treball.\nPublicat dins de Empreses i món laboral\t| Etiquetat com a Comunicació, Divulgació, Engineering, Graus, Indústria, Personal, Relacions Institucionals\nMàrqueting en enginyeria: la recerca de finançament\nPublicat el 29/01/2018 per EUSS Enginyeria\nUn bon enginyer no només ha de saber crear un projecte innovador i correcte des del punt de vista tècnic, sinó que també ha de captar l’atenció de possibles inversors que el financin. En aquesta idea es basa la sessió “Plans de Màrqueting B2B”, una simulació d’inversió que l’EUSS organitza per als seus alumnes, amb l’objectiu que aprenguin a defensar les seves idees de negoci industrial. La presentació dels projectes d’aquest curs acadèmic va tenir lloc el passat dimecres 17 de gener, amb 5 equips competidors per ser el grup guanyador d’una major inversió fictícia. Aquesta iniciativa està inclosa en l’assignatura Màrqueting Industrial, dins del Grau d’Enginyeria d’Organització Industrial. Els estudiants van defensar els seus plans de negoci davant un jurat, format per professionals d’empreses d’enginyeria i del sector de la comunicació, com ara membres de departaments tècnic i de màrqueting d’empreses industrials i d’agències de comunicació. Després de la presentació dels futurs enginyers, aquest equip avaluador havia de decidir en quin projecte s’invertirien. Durant les presentacions, els alumnes van ser avaluats de diverses competències clau per al mercat laboral que els espera fora de la universitat. Entre elles es trobaven la comunicació verbal, la comunicació escrita, la comunicació en llengua anglesa, l’orientació a l’aprenentatge, la innovació, l’ús de les noves Tecnologies de la Informació i la Comunicació (TICs) i el treball en equips diversos i multiculturals. Els projectes presentats pels alumnes van consistir en una màquina expenedora de snacks i plats precuinats saludables, per substituir el fast food; una màquina, expenedora d’amanides personalitzables; una màquina llançapilotes de pàdel eficient; un suport per a pals, que inclou paperera, pels telecadires de les pistes d’esquí; i un projecte de lloguer de vehicles Tesla per a empreses, per tal d’adaptar-se a les regulacions anticontaminació. Quina idea penseu que va recollir més aportacions dels Business Angels? …i quina seria la vostra aposta?\nPublicat dins de EUSS\t| Etiquetat com a Comunicació, Engineering, Graus\nL’empresa fent d’aula… #EngineeringByDoing\nPublicat el 26/01/2018 per EUSS Enginyeria\nEls alumnes de Gestió de la Innovació, optativa de 4t curs del Grau d’Organització Industrial, han estat realitzant el projecte de l’assignatura a Joan Bonastre S.A. una empresa de llarga experiència i tradició familiar creada l’any 1958 i que es dedica al mecanitzat i al decolletatge de precisió i qualitat fabricant peces per a tots els sectors industrials: gas, automoció, aeronàutica, agrícola, mèdic, seguretat, instrumentació…\nEls estudiants agrupats per equips de treball de 3, van desenvolupar un projecte de millora i consolidació del Sistema de Gestió de la Innovació ja implantada a l’empresa i que va obtenir la certificació oficial segons la normativa UNE 1666.002. Es van fer propostes per la millora de procés, la seva eficiència, fent una revisió i re-disseny dels procediments operatius del sistema i de l’operativa del sistema.\nEl gerent de l’empresa en Joan Jordi Bonastre (Alumni de l’EUSS, primer com a graduat en Enginyeria Mecànica i posteriorment per promocionar-se a la funció directiva com a Màster en Direcció d’Empreses Industrials) va ser l’encarregat de liderar el projecte, donant tot tipus de detalls in situ de l’operativa tant de la fabricació i la seva gestió, com dels sistemes de gestió de la qualitat i de gestió de la R+D+i.\nEl projecte coordinat pel professor responsable de l’assignatura el Dr. Xavier Gallardo Rodríguez, també varen participar activament en reunions de treball amb els alumnes tant el responsable de R+D+i (Javier Heredia) com enginyers del departament de disseny i R+D+i (David Castañeda i Sergi Martínez, aquest darrer també Alumni del Grau d’Enginyeria Mecànica de l’EUSS).\nEn el següent enllaç podeu trobar una altra experiència de “L’empresa fent d’aula…” en l’àmbit de la Innovació i el coneixement del Grau d’Organització Industrial.\nPublicat dins de Empreses i món laboral\t| Etiquetat com a Alumni, Emprenedoria, EngineeringByDoing, Graus, Indústria, Món laboral, Món professional\nVisita d’Erdinc Karatas d’ABB a l’EUSS\nPublicat el 25/01/2018 per EUSS Enginyeria\nEl passat dijous dia 18 de gener, l’EUSS va rebre la visita de l’empresa ABB. Erdinc Karatas, PLC European Area Manager, i Ricardo Ambrona, Business Developer Automation i alumni EUSS.\nLa reunió va comptar amb la presència de Víctor Gallardo, Cap d’Estudis de l’EUSS i tenia com a missió mostrar a Erdinc Karatas l’estat actual del laboratori ABB d’Automàtica i Robòtica, de qui és el seu cap Francesc Poyatos.\nEl laboratori s’utilitza en les assignatures sobre automàtica, robòtica i visió artificial del Grau d’Enginyeria en Electrònica Industrial i Automàtica, concretament Automatització Industrial, Comunicacions Industrials, Sistemes Robotitzats i Robòtica Avançada.\nEl Sr. Karatas es va mostrar complagut que l’explicació i funcionament del laboratori fos feta per l’estudiant i becari Aitor Martín, que cursa diverses assignatures en el laboratori, i ha animat als estudiants a sol·licitar una beca per realitzar pràctiques a l’estiu en ABB a Heidelberg, Alemanya. Realment va quedar gratament impressionat de la visita i va confirmar que el laboratori ABB es troba en el TOP 3 mundial, gràcies al treball i esperit de col·laboració entre escola i empresa, recordant paraules de Carles Rubio, exdirector de l’escola en la inauguració d’aquest espai.\nEn Víctor Gallardo va fer referència a un futur Grau d’Enginyeria en Energies Renovables i Eficiència Energètica, l’empresa ABB ha mostrat interès a estudiar possibilitats de col·laboració. Aquest grau estudiarà, entre d’altres, els Smart Grids, Internet of Things, microenergia i harvesting i generació distribuïda, que també serà un recurs pràctic pel nou Màster d’Enginyeria Industrial que començarà el curs vinent de dos anys de durada, on un dels camps d’especialització seran els Smart Grids.\nAquest laboratori, inaugurat el setembre del 2011, no ha parat d’actualitzar-se a les noves tecnologies de cara a la Indústria 4.0 gràcies a la col·laboració d’ABB, mitjançant la cessió de bona part del material existent, destacant 15 PLCs d’alta gamma AC500 amb comunicacions Profinet, Ethercat i Ethernet Industrial; 15 terminals d’operador CP415, 2 robots industrials IRB 120, 2 PLCs Pluto i material de seguretat industrial, 1 servodrive Microflex 150, 11 Variadors de velocitat ACS 355 i 3 càmeres intel·ligents de visió artificial.\nPer tal que les pràctiques realitzades pels estudiants siguin les més reals possibles, es compta amb maquetes reals desenvolupades i realitzades a la mateixa escola, destacant una cèl·lula de fabricació flexible amb càmera de visió artificial i control d’eixos, un pòrtic d’un eix amb manipulador i control de l’eix, una barrera de seguretat amb muting, 12 maquetes CITRAN, una maqueta de dipòsits, una maqueta d’aparcament, una maqueta de 3 estacions pneumàtiques i una maqueta d’ascensor.\nEn els pròxims anys està previst comptar amb un robot més (potser col·laboratiu), una nova càmera de visió artificial, una barrera de seguretat amb blanking, un nou pòrtic d’un eix amb manipulador i control de l’eix i una maqueta per controlar una cinta transportadora per variador de velocitat.\nPublicat dins de Empreses i món laboral\t| Etiquetat com a Alumni, Engineering, EngineeringByDoing, Graus, Indústria, Món professional, Visita


Detinguts 22 lladres reincidents a Barcelona per robar amb violència o furtar en l’inici del pont\nEntre divendres i dilluns\nEls arrestats acumulen 151 antecedents relacionats amb aquest tipus de delictes\nEn la majoria de casos responen a delictes comesos a la nit\n07 de de desembre del 2021. 21:06\nEls Mossos d’Esquadra han detingut en quatre dies un total de 22 persones acusades d’haver comès robatoris violents o furts a Barcelona. Segons ha informat el cos, els arrestats acumulen 151 antecedents relacionats amb aquest tipus de delictes.\nLes detencions s’han portat a terme entre divendres cap al tard i aquest dilluns, i en la majoria de casos responen a delictes comesos a la nit. Així, els presumptes autors buscaven objectes de valor com telèfons mòbils, rellotges o bosses de mà i, en ocasions, actuaven en grup.\nÉs el cas d’una colla de quatre lladres que van envoltar uns joves per robar-los els telèfons. Les víctimes es van enfrontar als assaltants per evitar el robatori, moment en què uns agents hi van intervenir i van poder detenir els agressors.\nUn pont mogut\nAquesta no ha sigut l’única intervenció policial durant el cap de setmana. En una altra actuació, uns agents van detenir in fraganti un presumpte lladre multireincident, de 21 anys i amb 15 antecedents policials, per haver arrencat una cadena d’or del coll d’una víctima.\nDiumenge a la matinada, els Mossos van interceptar una altra persona que acabava de sostreure amb violència –agredint la víctima– un rellotge valorat en 22.000 euros.\nDilluns al migdia, un altre lladre amb vuit antecedents va assaltar un turista i li va sostreure el rellotge, valorat en 1.500 euros. Els Mossos van detectar el robatori i van veure com el lladre fugia del lloc i com la víctima el perseguia. Finalment, va quedar detingut. Poc temps després, els agents van detectar una altra persona que corria de manera sospitosa i que estava sent perseguit per un grup de joves. Els agents el van parar i els testimonis van explicar que els havia intentat treure d’una estrebada el telèfon mòbil.\nLa Policia demana ajuda per identificar l’habitació d’una nena en risc d’abusos\nLuisito, el nen mimat de Mallorca que va estafar 38 milions a un matrimoni, ja està en llibertat\nEn una altra actuació de dilluns cap al tard, els Mossos van parar i van detenir tres homes al districte de l’Eixample com a presumptes autors del robatori violent d’un ordinador portàtil valorat en 1.400 euros. Entre els tres detinguts acumulen 64 detencions policials.\nI, unes hores després, a Ciutat Vella, agents de paisà van veure com un home que anava amb bicicleta havia robat un telèfon mòbil a una dona que anava caminant. La víctima s’hi va resistir i l’autor va fugir del lloc amb bicicleta, però els efectius policials el van poder interceptar.\nRobatoris Mossos d'Esquadra


dj. 22 de juny (de 17.30 a 18.30 h) |Cicle de moda ètica i sostenible. Conferència: “Noves possibilitats de la llana per a un disseny sostenible [CDMT] | connecTerrassa\ndijous, 22 juny, 2017 - 17:30 a 18:30\nUn dels grans reptes del nostre temps és la sostenibilitat del planeta: el sector tèxtil, a causa de les seves dimensions i especificitats pot contribuir molt considerablement a aquest propòsit.\nEl CDMT s’uneix a aquesta lluita difonent coneixements per promoure la consciència i els canvis necessaris cap a la sostenibilitat. Dins el nostre “Cicle de moda ètica i sostenible”, us ofereix una conferència sobre la llana a càrrec del Sr. Daniel Palet, membre de “l’Associació d’Enginyeria de l’Ennobliment Tèxtil de Terrassa (AEETT)”.\nLa llana ofereix al dissenyador la possibilitat de projectar articles d’avantguarda per satisfer els requeriments del consumidor actual: aspectes i textures informals, confort, tacte i suavitat i fàcil manteniment. Tot això a més, amb l’exigència de disminuir l’impacte ambiental (energia, aigua, productes químics). La llana és una fibra natural, renovable i sostenible que permet assolir aquests objectius.\nMolt sovint s’associa la llana a dissenys clàssics, conservadors i poc innovadors. En la conferència es presentaran alguns desenvolupaments recents del sector llaner, fruit de la recerca, que permeten una efectiva transferència tecnològica cap al disseny i la indústria i que trenquen amb aquesta imatge de fibra “tradicional”.\nL’entrada a l’activitat és lliure però cal confirmar assistència a: auladidactica@cdmt.cat/ 93 731 52 02.


Sr. DEL CASTILLO DIAZ, FIDEL MANUEL\nFidel del Castillo Díaz, nascut a Pamplona, ??Navarra, el 1959. Casat, dues filles.\nLlicenciat en Periodisme per la Universitat de Navarra (1981). Llicenciat en Publicitat i Relacions Públiques per la Universitat Autònoma de Barcelona (1989).\nRedactor i creatiu publicitari des de 1985, he treballat a Madrid, Barcelona i Santiago de Xile per a agències com J. Walter Thompson, Tandem DDB o Grey, entre d'altres. En l'actualitat treball com a redactor i creatiu freelance per a clients directes i agències. 30 anys com a creatiu publicitari donen per a una llista interminable de campanyes. Com a referència poden servir més de dos-cents espots i nombrosos premis nacionals i internacionals, entre els quals destaquen quatre lleons de televisió al Festival de Cannes i un gran premi de gràfica al Festival de Nova York. Algunes de les comptes més significatives en què he treballat són els ajuntaments de Barcelona i l'Hospitalet, BBVA, British American Tobacco, CaixaBank, RCD Espanyol, Generalitat de Catalunya, Gran Teatre de Liceu, Editorial Planeta, PSOE, Revlon, TMB o Volkswagen.\nDes de fa deu anys combino la feina professional amb l'ensenyament. Així, he impartit classes a la UAB, la UPF, la UOC i actualment a la UdG.\nAl marge de la feina professional, he escrit diversos guions per a cinema i televisió, he publicat dos llibres sobre publicitat, quatre llibres infantils i una novel·la juvenil.


Rècord en els Oscars[modifica]\nFilla d'una gent de segurs, nasqué al districte de Harlem, Nova York, però com que els seus pares es divorciaren quan ella encara era petita, passà la infància vivint amb parents diferents entre Nova York i Maplewood, Nova Jersey. Un dels seus oncles era actor de teatre. Es diplomà en l'Institut el 1938, començant la seva carrera com a actriu aficionada en les mateixes aules, que li proporcionaren la possibilitat d'aparèixer en nombrosos espectacles amateur. Foren aquests els contactes amb les taules els que li feren apassionar-se pel teatre, matriculant-se en el "Wharf Theater de Provincetown", Massachusetts. L'altra estímul per a dedicar-se a la interpretació li arribà després de veure la interpretació del paper protagonista que feu Helen Hayes en un muntatge de l'obra Victòria Regina. Instal·lada a Nova York, Theresa feu les proves per aconseguir el rol en el muntatge de l'obra Our Town, que es preparava a Broadway, i malgrat que no fou elegida com a actriu titular la fitxaren com a suplent per el paper que interpretava Dorothy McGuire. El seu aspecte juvenil li va permetre obrir-se camí entre les actrius de l'època interpretant petits papers de repartiment amb distintes produccions teatrals de la costa est, fins que arribà la seva primera oportunitat seriosa en els escenaris l'any 1939, interpretant el rol d'una ingènua Mary Skinner en Life With Fhater, obra de Russel Crouse i Howard Lindsay que aconseguí un èxit rotund fins al punt d'assolir les 3.000 representacions.\nDues vides, dos fills i dos divorcis[modifica]\nObtingut de «https://ca.wikipedia.org/w/index.php?title=Teresa_Wright&oldid=27628976»\nLa pàgina va ser modificada per darrera vegada el 25 juny 2021 a les 08:40.


Música, teatre, cinema, exposicions, pilota… per a donar-te la Benvinguda | infouniversitat\nPosted by Redacció on 9 octubre 2013 in Beques, Cinema, Comunicació, Esports, Música · 0 Comments\nLORENA HERNÁNDEZ-REDACCIÓ. Durant les pròximes setmanes la Universitat de València acollirà en diversos espais un ampli programa d’actes (música, teatre, cinema, exposicions…) amb motiu del Festival de Benvinguda, una porta oberta per tal que l’estudiantat puga conéixer l’oferta d’activitats socioculturals de la institució acadèmica. Els actes comencen aquest dissabte 12 d’octubre a la nit, a l’Espai Rambleta de València, amb el concert de Sr. Chinarro + Pau (LHR DJ set).\nEls diners recaptats per les entrades dels tres concerts de Benvinguda (aquest i els dels pròxims dies 17 i 18 d’octubre) seran destinats a la campanya Pobresa Zero, una iniciativa impulsada per la Coordinadora Valenciana d’Organitzacions no Governamentals per al Desenvolupament, que aglutina prop de dues-centes organitzacions que des de diferents àmbits lluiten per l’eradicació de la pobresa. Les activitats del Festival estan organitzades pel Servei d’Informació i Dinamització i per la Delegació per a Estudiants de la Universitat de València, i compten amb la col·laboració de diversos serveis universitaris, com també de la Fundació General de la Universitat, el Col·legi Major Rector Peset, l’Institut d’Història de la Medicina i de la Ciència López Piñero i els ajuntaments de Burjassot i d’Ontinyent.\nA més de Sr. Chinarro, formació a la qual se li dedica una entrevista en aquest número d’Infouniversitat, el Festival de Benvinguda compta enguany amb una àmplia oferta d’actuacions musicals. Miss Caffeina, Mox Nox, La Pegatina, Mafalda, Nanai… I dues formacions catalanes, Txarango i Els Catarres. Dos grups que actuaran el pròxim 17 d’octubre a la Sala Noise de València a partir de les 21:30 hores, i que tenen en comú el potent directe que farà ballar tota l’assistència, com ha comentat Èric Vergés, cantant i guitarra d’Els Catarres: “Busquem el mateix en el directe, que és passar-ho bé i que la gent també s’ho passe bé, fer una festa del concert”. Aquest grup es va fer conegut a través de YouTube amb la seua cançó Jenifer, que ha aconseguit més de dos milions de visites.\nPer la seua banda, Txarango, després de tres anys de trajectòria, ha sabut trobar el seu lloc en el panorama musical, la qual cosa els ha permés viatjar per tota Europa, com ha assenyalat el cantant del grup Alguer Miquel: “Ens vam posar el repte de veure fins on ens duia la música i hem conegut el País Valencià, que ha estat com casa nostra aquest estiu, a més d’estar a Alemanya, Holanda, Anglaterra, França, Dinamarca… Una experiència brutal”.\nUna àmplia oferta musical que, com ha comentat el delegat del rector per als Estudiants, Daniel González Serisola, s’ha triat tenint en compte els grups que actualment sonen més i que més escolta el públic jove: “La gent que participe en el Festival de Benvinguda s’ho va a passar bé, és una programació divertida, amb una càrrega cultural molt gran, i és important que l’estudiantat s’implique, perquè a més és una manera de conéixer la Universitat des d’una altra vessant”.\nTota la informació sobre el Festival de Benvinguda, així com les entrevistes amb Antonio Luque, Txarango i Els Catarres, es poden trobar en el programa A Fons Cultural de Ràdio Universitat d’aquesta setmana. Es pot escoltar fent clic ací.\nMúsica al Botànic, Rector Peset, Gandia i el Palau\nLa programació musical del Festival de Benvinguda no acaba amb els Concerts de Benvinguda. Així, el Jardí Botànic acollirà una actuació de Barretjazz Ensemble, dins del cicle Jazz al Botànic 2013, dissabte 19 d’octubre a les 19:30 hores. Pájaro. Andrés Herrera es podrà escoltar dijous 17 d’octubre a les 19.30 hores. El 15 d’octubre hi haurà els Concerts de Tardor 2013, amb el Cicle Joves Intèrprets de CulturArts Música a la Sala de la Muralla del Col·legi Major Rector Peset.\nD’altra banda, el concert d’obertura del curs acadèmic 2013-2014, a càrrec de l’Orfeó Universitari de València, tindrà lloc divendres 18 d’octubre al Teatre Serrano de Gandia i dimecres 23 al Palau de la Música de València.\nXVIII Mostra de Teatre Universitari\nLa Benvinguda pretén obrir una finestra a la ciutadania per a compartir entre l’estudiantat i la societat l’ampli ventall d’activitats i d’espais de la Universitat de València destinats a difondre i produir cultura. En aquest sentit, el Festival també inclou entre les seues activitats la XVIII Mostra de Teatre Universitari.\nAixí, es podrà assistir a la representació de tres obres en moments diferents, a la Sala Matilde Salvador del Centre Cultural La Nau. Organitzades per l’Aula de Teatre, són Abelles, de Las Federicas, a càrrec d’Assaig. Grup de Teatre de la Universitat de València (dies 16, 17, 18 i 21 d’octubre); D’una vella i encerclada terra, de Salvador Espriu, a càrrec de l’Aula de Teatre de la Universitat de Barcelona (22 d’octubre); i Cos a cos, de Juan Luis Mira, la qual serà estrenada per Teatre Universitari de la Universitat d’Alacant dimarts 23 d’octubre.\nPel que fa a l’àmbit expositiu, dins de la programació del Festival de Benvinguda es pot veure una àmplia i variada mostra. Així, l’exposició d’Antonio Ferri Del Abstracto al Quattrocento (Col·legi Major Rector Peset); Darwin i Galileu a través del còmic, de Jordi Bayarri (Palau de Cerveró); Rehogar 5. Solucions per a l’hàbitat a partir de residus (Jardí Botànic); i La Universitat de València i els seus entorns naturals: Parc Natural del Túria (Centre Social La Canyada).\nUna peça que es pot veure a Rehogar, al Jardí Botànic.\nIgualment, es podran veure les mostres La Universitat de València i els seus entorns naturals: L’Horta de València (també al Botànic); L’Habitatge Temporal. L’Home i la Pedra, a la Facultat de Farmàcia; Pop Up València: reactiva la ciutat (Centre Cultural La Nau); Infància, salut i malaltia. El Dr. Ramón Gómez Ferrer (Palau de Cerveró); i OPS/El Roto/Rábago. Un viatge de mil dimonis (i un parell d’àngels), també a la Nau.\nDes del dilluns 14 d’octubre el Campus dels Tarongers acollirà la mostra Art Públic/Universitat Pública. XVI Mostra d’Art Públic de Joves Creadors. Es tracta d’una exposició d’intervencions artístiques de caràcter efímer amb motiu de l’obertura de la qual hi haurà una conferència de l’artista Eduardo Hurtado i una visita a les instal·lacions.\nDijous 17 d’octubre tindran lloc les partides de pilota valenciana de la Benvinguda 2013, a partir de les 17 hores, al trinquet de Pelaio. Així, Ricard-Dorin/Punxa-Canari per una banda, i Genovés II-Santi/Nacho-Carlos, d’una altra. L’entrada a les partides és gratuïta amb carnet universitari.\nEl Festival de Benvinguda del curs 2013-2014 també inclou una àmplia programació de cinema, amb la projecció de la pel·lícula El último hombre sobre la Tierra, de Sydney Salkow (1964), a la Facultat de Filologia, Traducció i Comunicació; a més de la prèvia del Festival de Migmetratges La Cabina.\nAl seu torn, al Centre Cultural Tívoli de Burjassot també hi haurà cinema en valencià. Concretament, els dies 15 i 30 d’octubre.\nEl Campus d’Ontinyent de la Universitat de València acull diversos actes amb motiu del Festival de Benvinguda. Així, l’exposició Les fosses de l’oblit, d’Eloy Alonso, al MAOVA, entre el 22 d’octubre i el 16 de novembre; i cinema en valencià, al Cineàpolis-El Teler de la capital de la Vall d’Albaida, en huit sessions.\nL’Aula de Poesia de la Universitat acollirà, divendres 18 d’octubre, la presentació de l’antologia Perles de la nit. Poetes andalusines, a la Sala de la Muralla del Col·legi Major Rector Peset.\nIgualment, dissabte 19 hi ha convocada la Manifestació contra la Pobresa, amb eixida a la plaça del Parterre de València.\nTeniu tota la informació sobre el Festival de Benvinguda en el blog www.benvinguda.blogs.uv.es.\nTags: Els Catarres, Festa de Benvinguda, La Pegatina, Mafalda, Miss Caffeina, Mox Nox, Nanai, Txarango\nPrevious Post Antonio Luque (Sr. Chinarro): “Érem els rars de la classe, i la música és una manera de no sentir-nos a soles” Article següent La Vinyeta de la Setmana. Oltra Volta


#puigcerda11 – El blog del teu col·legi professional\nJornada de la professió mèdica. Innovació, TIC i relació metge-pacient. Reptes de present i futur\nMés de 100 metges catalans i membres del Col·legi s’han reunit a Puigcerdà per celebrar la jornada d’estiu de la professió mèdica dins del marc dela Universitat d’Estiu Ramon Llull. El tema d’aquest any va despertar molt d’interès entre els assistents per la seva aplicació directa a la seva feina. Durant tot el dia es va parlar sobre la influència de les Tecnologies dela Informació i Comunicació (TIC) en la relació entre el metge i el pacient, com està canviant aquesta relació i sobre què vol dir innovar en les TIC, en salut i les implicacions ètiques de tot plegat.\n“Benvingudes les TIC al nostre àmbit. Les hem d’afavorir i hem d’estar-hi”. Aquestes paraules del President del COMB, Dr. Miquel Vilardell, representen l’esperit que es va viure a Puigcerdà, on tot i posar èmfasi en els problemes ètics existents, les TIC es van veure com una oportunitat per reduir despeses i guanyar autonomia, sempre que els metges siguin partícips de la seva implantació. “Les TIC serveixen per democratitzar i abaratir. El metge ha de convertir-se en emprenedor”, va apuntar el gerent del Grup MED, Dr. Jaume Aubia.\nQue les TIC ja estan presents i transformant el sector salut es va veure més que evident durant la jornada, on molts dels ponents van explicar les seves experiències fent-les servir a l’àmbit professional. Vam conèixer el testimoni de Sant Joan de Déu amb les consultes en vídeo, o l’experiència en Atenció Primària del director de l’EAP Sardenya, Dr. Jaume Sellarès.\nLa implantació de la història clínica informatitzada, compartida i la recepta electrònica van ser esmenats com a avenços en aquest sentit. No només es va parlar d’eines on line per interactuar amb els pacients. El telèfon mòbil, molt més implantat entre la gent gran, es va plantejar com una eina ideal per comunicar-se amb aquest sector no tant habituat a les TIC. Ja hi ha experiències del seu ús per confirmar dades de visita, iniciar una campanya antigripal o fins i tot controlar el procés de deshabituació d’un fumador.\nLa relació del metge amb el pacient està canviant, i sobretot en alguns trams d’edat es va perdent el vincle “paternalista” del doctor, ja que els ciutadans cada cop estan més informats i demanden poder tenir en salut les mateixes facilitats de fer tràmits on line com en altres sectors.\nInternet és gairebé el principal mitjà d’informació sobre salut, i per això els metges han de tenir un actitud activa i segons el Dr. Sellarès, “han d’incorporar la prescripció 2.0, enllaços de qualitat” o receptar links. En aquest sentit també es va parlar sobre la necessitat de “regular” la informació en salut o d’acreditar-la, com fan els segell de qualitat web.\nDurant la Jornada es va manifestar l’aposta i el compromís del COMB per les TIC i pel seu ús per comunicar-se directament amb els col·legiats i tota la societat. Es va presentar el nou web i la identitat digital del Col·legi com COMBarcelona. El Vicepresident 1er del Col·legi, Dr. Jaume Padrós, va admetre que “l’aposta 2.0 és irreversible. Assumim els reptes que suposa. Volem crear debat”.\nLa jornada de la professió va finalitzar en clau d’humor amb la taula “Vaig a cal metge, o li envio un e-mail?” amb l’escriptor Quim Monzó, el periodista Jordi Basté i el Dr. Padrós. Tots tres van fer una animat diàleg sobre el tarannà del metge i com interactuen amb els ciutadans. Basté va animar als metges assistents a especialitzar-se en addiccions a les noves tecnologies ja que “faran un bé a la societat”.\nL’acte es va poder seguir en directe per twitter a través de l’etiqueta #puigcerda11. Aquí podreu trobar tot el que es va dir.\nLa ciutat de Puigcerdà va organitzar un lip dup per presentar la seva localitat.\nPosted in ActualitatEtiquetat Jornada professió mèdica, Puigcerda, relacio metge pacient, TIC


El ritual de la serp\nAl mes d’agost, quan han d’arribar les tempestes, les serps són capturades en una cerimònia que té lloc al desert durant setze dies. Després les traslladen al kiwa, l’adoratori subterrani, on els cacics dels clans de l’antílop i de la serp les vigilen cautelosament. Aquí se les sotmet a una sèrie de cerimònies sorprenents, de les quals en destaca el rentat, per la seva importància, i que sol ser, a més, la més sorprenent per a l’home blanc.\nEs tracta la serp com si fos una iniciada en el culte dels misteris, submergint-la forçosament en una espècie d’aigua beneïda que conté tot tipus d’herbes medicinals. A continuació és llençada sobre un dibuix de sorra delineat al terra de la kiwa, un dibuix que mostra les quatre serps de la tempesta, i al centre un quadrúpede.\nEn una altra kiwa, un segon dibuix de sorra representa un cúmul de núvols del qual en surten disparats quatre rajos de diversos colors en forma de serp, que corresponen als quatre punts cardinals. Llençada violentament sobre la primera pintura de sorra, la serp acaba destruint-la quan es barreja amb la sorra.\nAquest llençament màgic té l’objectiu d’obligar la serp a actuar com a propiciadora dels rajos i generadora de pluja.\nÉs claríssim que aquest és el significat de tota la cerimònia. Les successives cerimònies demostren que aquestes serps iniciades i consagrades, en màgica comunió amb els indis, són les mitjanceres sol·licitants i provocadores de la pluja. Són, llavors, una mena de sants de la pluja vivents i zoomòrfics.\nEl ritual de la serp, Aby Warburg\nAby Warburg a Mèxic


Notícies - Sant Cugat començarà a celebrar Sant Medir el dia abans amb una revetlla\nLa revetlla del copatró de Sant Cugat se celebrarà el dilluns 2 al Celler Modernista i comptarà amb l'actuació dels banderers, el Grup Mediterrània\nel 18/febrer Martí González Societat PDF\nSant Cugat estrenarà enguany la revetlla de Sant Medir, una celebració prèvia al tradicional Aplec del 3 de març que tindrà lloc el vespre anterior al Celler Modernista. Una festa gratuïta 'per escalfar motors' que comptarà amb un homenatge a la Penya Regalèssia i a Jaume Pahissa, música en directe amb les veus de Marala, faves a la catalana i tast de vins per als assistents i l'actuació dels banderers d'enguany, el Grup Mediterrània, que arrenquen amb Sant Medir la celebració del seu 25è aniversari.\nLa tinenta d'alcaldia de Cultura, Esther Madrona, ha explicat durant la presentació dels actes de celebració del copatró de la ciutat que la intenció és que els banderers siguin cada any 'part implicada' de la celebració. Tradicionalment, els banderers s'encarregaven de pagar una part de la festa i ara ho faran amb una actuació de mostra, un 'punt de trobada' i de participació amb la ciutadania.\nTambé han assistit a la presentació els membres del Grup Mediterrània Òscar Garcia i Júlia Molina, que han agraït la possibilitat de ser els banderers i s'han mostrat 'molt contents' de començar els actes de celebració del 25è aniversari amb una festa 'tant de Sant Cugat' com Sant Medir.\nA banda de la revetlla, enguany Sant Medir presenta altres novetats. Ja el dia 3, la rebuda institucional als banderers canvia de lloc i serà a la plaça de la Vila, on hi tindrà lloc la tradicional xocolatada, a partir les deu del matí. Des d'allà sortirà la comitiva cap a l'ermita, que està previst que arribi al voltant del migdia. Un cop a l'esplanada, hi haurà l'estrena de l'obra de teatre 'Faves contades', a càrrec del grup Teatre a l'Ombra. A més, la fira de Sant Medir es redistribuirà perquè l'espai quedi més ampli per als visitants.\nMés enllà d'aquestes novetats, també tornaran les activitats tradicionals: la ballada de sardanes amb la Cobla Contemporània, l'ofici religiós i les actuacions de les entitats de cultura popular. Enguany, Sant Cugat torna a acollir la Diada Castellera de Sant Medir, el diumenge 8 de març i, a més, una setmana abans, el dia 1, el Vilab acollirà 'La llegenda de Sant Medir', una activitat familiar per descobrir d'on ve la tradició del copatró de la ciutat.\nEnguany, Sant Cugat torna a acollir la Diada Castellera de Sant Medir, el diumenge 8 de març que és itinerant entre la ciutat i els barris de Gràcia que també celebren aquesta festivitat. Els Gausacs estaran acompanyats a plaça dels Castellers de la Vila de Gràcia, els Castellers de Sants i la nova incorporació dels Castellers de Sarrià. Una setmana abans, el dia 1, el Vilab acollirà 'La llegenda de Sant Medir', una activitat familiar per descobrir d'on ve la tradició del copatró de la ciutat.\nLa programació de Sant Medir es pot consultar en detall a l'especial de Cugat Mèdia.\nLa tinenta d'alcaldia de Cultura, Esther Madrona, amb membres del Grup Mediterrània a la presentació / Foto: Cugat Mèdia


Idees de regals originals per a aquests Reis 2019\nSi ja t’has decidit a llogar un pis a Barcelona, ja t’hauràs endinsat dins de la cultura popular, i sabràs doncs que amb el Nadal són vàries les tradicions que arriben a les cases dels ciutadans. Una de les nostres majors tradicions té lloc la nit de Reis. Tant els nens com els adults es desperten amb la il·lusió de rebre un regal procedent d’Orient després d’haver-se portat bé durant tot l’any.\nDe qualsevol manera, si camines una mica perdut i no saps què regalar als teus o fins i tot a tu mateix, des del bloc de ShBarcelona volem mostrar algunes idees de regals originals per a aquests Reis 2019.\nArticle relacionat: La festa tradicional de Reis a Barcelona\nIdees de regal originals per Reis 2019 que no havies pensat\nUna de les idees per a comprar regals per Reis que et presentem, es basa en un quadern reutilitzable que podràs emprar tantes vegades com vulguis.\nEl màgic d’aquest producte anomenat Rocketbook és que podràs escriure i esborrar a l’acte tantes vegades com vulguis.\nA més, compta amb una aplicació molt útil per escanejar les pàgines que hagis utilitzat, així com enviar els corresponents arxius per correu electrònic i fins i tot emmagatzemar-los en qualsevol plataforma com Dropbox o Google Drive.\nEls iPhone no només serveixen per a comunicar-nos, sinó que ara compten amb càmeres molt potents que s’utilitzen per treure les millors fotografies.\nDoncs bé, KiiPix es presenta com el magnífic regal per Reis 2019 per múltiples raons. Es tracta d’una impressora manual instantània perquè puguis guardar les teves fotos sense que sigui necessari descarregar cap aplicació. El seu maneig és ràpid i senzill. A més, no necessita piles per al seu funcionament.\nEls robatoris a motxilles estan a l’ordre del dia i si portem una per l’espatlla o penjada a l’esquena mai podem estar tranquils. Bobby Bizz és una motxilla antirobatori que pertany a la marca XD Design, experta en la fabricació de motxilles intel·ligents.\nAquesta en concret compta amb un espai encoixinat perquè puguis portar còmodament el teu portàtil o tauleta, així com un port de càrrega USB. A més, s’adaptarà completament a les teves necessitats, ja que podràs portar-la com si fos una motxilla normal o utilitzar-la com un maletí tradicional.\nArticle relacionat: Arriba el Nadal 2019 a Barcelona\nSi ets addicte al cafè i sempre estàs de viatge, aquest regal tant pràctic com original és el teu. La Minipresso de Wacaco és una cafetera manual petita i portàtil que podràs portar amb tu a tot arreu.\nÉs molt, molt lleugera i prepara un cafè cremós deliciós, apte per als més exigents. Podràs trobar-la en dos models diferents, depenent de si prefereixes preparar la teva beguda preferida amb cafè mòlt o en càpsules.\nLa Minipresso és perfecta per portar-la amb tu a la feina, de viatge o davant de qualsevol ruta que se’t presenti.\nSamsung llueix amb orgull les seves ulleres de realitat virtual Gear VR. Si vols deixar amb la boca oberta a algú molt especial, amb aquesta experiència virtual ho aconseguiràs. Ve amb un comandament de control a distància, apte per a mòbils Galaxy de Samsung.\nAquestes ulleres et portaran a explorar fantàstics mons 3D, vols donar una ullada al futur tecnològic més impactant?\nAquest regal és per als aventurers que aprofiten qualsevol moment per fer una sortida a l’aire lliure. Si t’agrada escalar muntanyes, moure’t amb bicicleta, esquiar, bussejar o simplement conèixer els pobles del voltant, no et perdis la ràdio Retekess HR11S, especialment dissenyada per a qualsevol activitat a l’aire lliure, càmping o aventura.\nEs tracta de l’aliat perfecte per als viatges que necessiten un aparell lleuger, compacte i versàtil per a escoltar música, notícies de tot el món o informació meteorològica. El millor de tot és que compta amb diferents mètodes de càrrega perquè mai et quedis sense la seva companyia: solar, maneta, bateria recarregable o mini USB de càrrega.\nEns dónes altres idees de regals originals per a Reis 2019?\nQuan parlem de solidaritat, especialment envers els nens més desfavorits, de vegades pensem en...\nProductes ecològics a Barcelona\nJa no ens hi val comprar ous normals, els volem de gallines felices. Les gallines felices no són...\nRegals Originals ha dit:\n16/01/2021 a les 16:03\nS’ha de dir que és realment un molt bon article, i molt interessant!\nLa nostra empresa promou la compra online en llengua Catalana. Us deixem el nostre enllaç per els qui estiguin interessats: regalsoriginals.online


Melmelada de móres silvestres – THERMOFACILIBO\n18/09/2016 20/09/2016 consol\nQuan els meus fills eren petits les tardes dels caps de setmana de tardor sempre solíem anar a caminar per la muntanya. La temperatura sol ser agradable, ni molta calor ni molt fred, i els colors que ens ofereixen els boscos en aquesta època són fantàstics. Solíem tornar a casa carregats de fulles de colors variats, a vegades algun bolet i moltes, moltes móres silvestres. S’ho passaven pipa i nosaltres també.\nAra les coses han canviat una miqueta i anar a passejar per la muntanya a collir móres amb els pares no sol ser la millor opció. Ara em sembla que està de moda anar a buscar Pokémons.\nAl meu marit i a mi ens continua agradant passejar per les fantàstiques muntanyes que envolten el nostre poble. Avui hem tornat carregats de móres (ara els esbarzers n’estant replets) i tres rovellons que hem trobat de casualitat, perquè de moment, res de bolets.\nAmb les móres i l’ajut de la thermomix en menys de mitja hora he preparat una melmelada que no té res a veure amb les de compra. Mmmm. Boníssima. Amb no massa sucre com ens agrada a nosaltres (massa dolçor ens empelega), i sense les llavors (ja que les colem).Queda una melmelada molt suau i fina a més d’ ecològica i molt econòmica.\n600 g. de móres silvestres (madures)\n20 g. de suc de llimona\nPosar les mores ben netes i eixutes dins el got de la thermomix, afegim l’aigua i triturem 30 segons a velocitat 5-10. Colem el puré per un «xino» per eliminar les llavors.\nNetegem el got i la tapa de la thermomix. Tornem a posar el puré ja colat i afegim el suc de llimona i el sucre. Programem 15 minuts, temperatura varoma i velocitat 3.\nTraiem el cubilet i col·loquem el cistell sobre la tapa (això o fem per afavorir la evaporació). Tornem a programar 6 minuts, temperatura varoma i velocitat 3.\nComprovem que estigui al nostre gust d’espessor. La melmelada en calent sempre és més líquida i en refredar s’espesseeix. Per saber si quedarà al nostre gust, en un plat fred (el podem deixar uns minuts al congelador) i posem una petita porció de melmelada i en refredar-se quedarà més espessa. Si la textura ens sembla bé ja tindrem la melmelada a punt, si no podem programar algun minut més a la mateixa temperatura i velocitat.\nMelmelades i confituresllimona, móres silvestres, sucre\nPrevious Article Cupcakes de donuts\nNext Article Pastís de quallada amb melmelada de móres


L'últim dia que es va veure Tomás amb les seves filles: «Papi, papi»\nA poc a poc es va sabent com van ser les últimes hores abans de la seva desaparició | Sos Desaparecidos / CND\nA poc a poc es va sabent com van ser les últimes hores abans de la seva desaparició\nper Alejandro Cañete 03/05/2021 19:45h\nAra mateix s'ha convertit en la màxima prioritat per a bona part del cos de la Guàrdia Civil de l'illa de Tenerife, però també d'agents de la Unitat Central d'Operacions (UCO) que han viatjat des de Madrid. Tots els seus esforços se centren a trobar la pista que els pugui portar a localitzar les petites, Anna i Olivia, les germanes d'1 i 6 anys que van desaparèixer dimarts passat al costat del seu pare, Tomás Gimeno. Avui, dilluns 3 de maig, els esforços de la investigació s'han tornat a centrar a la casa de l'home de 37 anys, on s'ha portat un exhaustiu registre durant més de tres hores.\nMentre també s'ha confirmat una nova pista que podria apuntalar la teoria que ja ha abandonat el país, ja que s'estudia si hi hauria extret diners en efectiu després d'haver fet, just abans de desaparèixer, un traspàs entre comptes de 55.000 euros. Però un dels punts de la investigació en el qual se centra ara mateix els agents, és saber com van ser les últimes hores de Tomás i les seves filles abans de desaparèixer.\nI és que ja s'ha comentat com va ser captat la nit abans per les càmeres de seguretat del Port Esportiu Marina Tenerife, on eren les 21.30 quan va arribar al seu cotxe, el va aparcar davant del seu pantalà i va treure d'ell unes bosses. I passada la mitjanit, sobre les dotze i mitja, va pujar a una petita embarcació i va salpar. Tant les imatges com el mateix vigilant de seguretat descarten que amb ell estiguessin les nenes.\nA més d'aquests detalls, nous testimonis confirmen que hores abans de la desaparició no semblava que tingués cap intenció de desaparèixer, perquè alguns veïns expliquen, segons recull 'Informativos Telecinco', com haurien vist a Tomás i a les petites Olivia i Anna jugant tranquil·lament al jardí de casa seva, la tarda abans de la desaparició. Res feia semblar que aquella tarda a l'habitatge de Candelaria, a l'illa de Tenerife, unes hores després s'esfumarien sense deixar ni rastre. «Els sentim jugar amb la bici. Elles deien: Papi, papi!», assegurava una de les veïnes al medi citat.\nUn veí aparentment normal, un bon pare o un home violent, segons amb qui es parli\nAquesta imatge de pare atent amb les seves filles podria sorprendre veient que la policia no descarta que hi hagi posat fi a la vida d'Anna i Olivia. Una de les veïnes reforçava aquesta imatge d'un veí d'allò més corrent que «cada tarda deia adeu» o «fins i tot una vegada em va oferir un glaçó amb llimones», però la realitat és que segons amb qui es parli es dona una visió totalment diferent de Tomás Gimeno.\nAquest aficionat a l'esport i als karts és propietari amb la seva família de diverses empreses de plantes i de flors, on alguns amics seus el definien com un home «enèrgic, impulsiu i molt treballador». A més, no dubtaven a qualificar-lo com un «gran pare».\nAquestes paraules contrasten amb el qual han dit d'ell altres veïns del seu barri que ho veuen amb un caràcter «elèctric i passional». Aquests no dubtaven a dir d'ell que és «un tipus esquerp, problemàtic i amb problemes per relacionar-se». En part, això com ho veuen fonts de la investigació que, segons apunta 'La Vanguardia', destaquen els molts problemes familiars que ha tingut i com la seva separació no va fer altra cosa que agreujar-los.\nTomás Gimeno hauria mantingut diversos conflictes amb els seus familiars després d'haver perpetrat diversos robatoris a la seva mateixa família. I és que tindria problemes amb les drogues, a més de ser definit com una persona violenta que també s'ha vist embolicat en algunes baralles o intents d'estafa.\nNovetats sobre Priscila, jove de 24 anys desapareguda a Catalunya\nKamikaze a Catalunya: La velocitat d'infart d'un conductor per l'AP-7\nDesaparegut Guàrdia Civil Illes Canàries


Alumnes d’Elisava donen una segona vida als quioscos de La Rambla | Som de Mercat\nActiu 11 jun, 2021 Per Redacció Mercats BCN\nAlumnes de 1r curs del grau de Disseny d’Elisava, l’Escola Universitària de Disseny i Enginyeria de Barcelona han presentat “Recuperem els Quioscos de La Rambla”, un projecte amb què han treballat una quarantena de propostes de remodelació dels quioscos buits de La Rambla.\nAmb aquest projecte Elisava vol donar una segona vida als quioscos de flors que actualment es troben en desús i dinamitzar l’entorn de La Rambla. L’objectiu és que els habitants de la ciutat tornin a gaudir d’aquest passeig central i singular de la ciutat, afectat els últims anys per la massificació turística. Danae Esparza, cap d'estudis del Grau de Disseny de l'escola Elisava, explica que d'aquest projecte "n'han sortit idees molt fresques; coses que no m'hagués imaginat mai" i que el projecte "ha estat molt enriquidor per a l'alumnat perquè ha estat transversal i han hagut d'emprar el disseny en molts aspectes".\nEls alumnes d’Elisava han treballat durant tot el trimestre en propostes d’atenció ciutadana, espectacles i gastronomia que maximitzen la interacció i la participació de la ciutadania. Adriana Vila i Alexei Perelló, alumnes del Grau de Disseny, expliquen que aquest projecte els ha fet "entendre i comprendre la Rambla, el seu entorn, i la necessitat de fer-la atractiva per a les persones que hi viuen", és per això que amb el seu projecte, 'Art in Fact', volen "acostar la cultura local al veïnat del barri". D’entre tots els projectes, destaquen els següents:\n· La Rambla Parla: Quiosc convertit en un espai lliure i versàtil en què habitants i entitats culturals de la ciutat organitzen actuacions culturals. Tots els artistes hi són benvinguts i poden fer les reserves a través d’una web oberta a tothom.\n· The Lighthouse: Quiosc concebut com un punt per atendre víctimes d'agressions, obert les 24 hores del dia i amb personal qualificat per atendre i assessorar a les víctimes.\n· OIDO RAMBLAS: Quiosc reconvertit en cuina per a donar veu a la gastronomia catalana. L’espai acull tallers i cursos de cuina tradicional per apropar la cuina local a tots els ciutadans.\n· Confessionari: Quiosc de protesta on els joves expressen les seves inquietuds, problemes i desacords. L'objectiu és alçar la veu de la generació més jove de Barcelona. Les confessions són gravades, guardades i emeses perquè puguin ser escoltades i compartides entre els joves.\n“Recuperem els Quioscos de La Rambla” forma part de “Baixa a La Rambla”, iniciativa impulsada per l’Ajuntament de Barcelona i l’Associació Amics de La Rambla amb l’objectiu de que els ciutadans de Barcelona es retrobin amb aquest espai emblemàtic de la ciutat.\nEl projecte s'alinea amb les estratègies culturals impulsades per l'Institut de Cultura, Foment de Ciutat i el Districte de Ciutat Vella basades en les propostes sorgides del projecte cooperatiu Les Rambles liderat per l'equip kmZERO. Una d’aquestes iniciatives és ‘Ràdio Rambles’, ràdio ubicada dins d’un antic quiosc de floristes i que té com a objectiu donar veu als veïns de la Rambla i donar a conèixer esdeveniments, entitats, institucions i comunitats vinculades al passeig.


Moda - Renova el teu armari aquesta estació\nLa nova temporada ja és aquí: descobreix algunes novetats i tendències\nQuadre Príncep de Gal·les\nLa tendència dels quadres que va marcar la temporada tardor hivern 2017/18 continuarà durant la primavera. O sigui que tornarem a veure peces a quadres per tot arreu, i barrejades de totes les maneres possibles. La nostra preferida? Amb una samarreta amb missatge per sota de l’abric o blazer, et rejovenirà de cop.\nTops per sobre de les camises\nAquest estiu estaran de moda dels Microtops: tops curts de tirants fins. Però si ja tens ganes de lluir-los (i avançar-te a les tendències) prova a posar-te un damunt de la teva camisa blanca. Ho hem vist en múltiples desfilades i en els front rows de les setmanes de la moda.\nEl denim continuarà sent el rei dels carrers, però sens dubte la revolució del denim ja es va iniciar l’any passat. Aquesta temporada oblida les teves faldilles midi sinó són de denim i rescata els petos, pitxis o jeans amb tirants que puguis tenir ben amagats. Aquesta primavera els jeans es porten diferents i t’encantaran.\nEns encanten i és que sempre agraden i ens posen de bon humor. Per tot això i molt més, continuaran de moda una temporada més. Això sí, aquesta primavera les veurem més en estil preppy. No t’oblidis de combinar-les amb els teus botins mitjó.\nSí, és un clàssic però torna a estar de plena tendència i ens serveix de fil conductor perquè tota la tendència safari (peces en tons terra i caqui fetes amb teixits lleugers) la veurem als carrers més chic.\nFranja lateral als pantalons\nTot i que la primera vegada que els vas veure vas pensar que mai te’ls posaries, segur que ja estan canviant d’idea. Quan l’estil sport es barreja amb les peces de vestir dóna un resultat molt especial, d’aquells que et encanten o odies. Els pantalons sport de franja lateral són una d’elles. Són complicats però si aconsegueixes combinar bé, seran una peça clau aquesta temporada per a tu.


VEIN featuring GREG OSBY - Jazz Obert\nVEIN featuring GREG OSBY\nD’ençà de la fundació de Vein, el trio ha incorporat músics convidats en projectes que rompien i ampliaven horitzons. I així és com ara s’han ajuntat de bell nou en un quartet no gens convencional amb la presència sempre engrescadora del gran saxofonista Greg Osby. Tenim idò quatre músics que es coneixen bé, conscients d’esser un bon equip. La simbiosi del trio, amb el seu rerefons de llarg abast resulta ara explosiu amb la incorporació de Greg Osby, una inspiració constant.\nOsby té un estil propi, modern i alhora atent a la tradició. Tot plegat un dels grans saxofonistes del jazz dels nostres dies, que es mou enèrgicament entre moments de gran lirisme, altres de complexitat rítmica, i sempre amb densitat harmònica. En els seus temes tenim un repertori de composicions pròpies al costat de suggeriments oberts. Podríem dir que Greg Osby resumeix en ell mateix una peça de la historia del jazz: des dels 80 ha actuat amb tots els grans, n’ha sentit l’esperit que anima els músics de jazz. La definició i la indefinició de tot músic, la potència a l’instrument i l’orella atenta, el respecte pels col·legues d’escenari, de concert i de forma de vida.\nArxivat com a: Concert, Festival 2014\nAquest lloc web utilitza galetes pròpies i de tercers. Si continua navegant, accepta la seva instal·lació. L'usuari pot configurar el seu navegador i impedir que siguin instal·lades, encara que aquesta acció podrà ocasionar dificultats de navegació. Accepta


Barça B – CyD Lleonesa: Tot preparat per traçar el camí - FC Barcelona\nFC Barcelona 102,625,581\nFC Barcelona 5,694,317\nFCB Penyes 5,604,819\nFCB Hoquei 4,850,942\nFCB Futbol Sala 4,428,126\nFCB Handbol 4,273,973\nFCB Basket 2,400,000\nBarça B 1,339,861\nFCB Masia 588,794\nFCB Femení 501,097\nFCB Hockey 199,962\nFCB Femeni 130,792\nBarça B 60,243\nHomeFutbolBarça BNotíciesBarça B – CyD Lleonesa: Tot preparat per traçar el camí\nBarça B – CyD Lleonesa: Tot preparat per traçar el camí\nwww.fcbarcelona.com - 20/05/2017 | 11:22\n19 hores (Barça TV i Esport 3): Els de Gerard López volen encarar l’eliminatòria al Miniestadi i estar més a prop de l’ascens\nAquest equip necessita el suport de tota l'afició. | VICTOR SALGADO - FCB\nEl Barça B rep la visita de la Cultural Lleonesa en l’anada de la primera eliminatòria del play-off d’ascens a Segona A. Els lleonesos arriben al Miniestadi després de fer el rècord de punts de Segona B, amb 86, i de ser l’equip més golejador de la categoria. Això sí, al davant tindran un Barça B que fa 14 partits que no coneix la derrota i un Miniestadi ple per ajudar els nois de Gerard López a aconseguir un bon resultat de cara a la tornada al Reino de León el diumenge vinent. La Cultural té les baixes per lesió de Samu Delgado i Jose León, mentre que Regalón és baixa per sanció.\nTothom necessita una entrada\nCom ja s’ha informat durant la setmana, és imprescindible tenir una entrada física per poder entrar al Miniestadi aquest vespre. Els socis en tenen una de gratuïta per a ells més una per a l’acompanyant, però s’ha de retirar a les taquilles del Camp Nou durant el dia d’avui. La resta de preus són de 9 euros a Tribuna, 6 a Lateral i 3 a Gol. Si abans del partit encara quedessin entrades disponibles, les taquilles de Gol Nord del Miniestadi obriran a partir de les 17 hores. S’espera una gran assistència de públic per fer costat al seu equip en la lluita per l’ascens.\nEntrenament al Mini i concentració\nAquest divendres a la tarda l’equip es va entrenar a l’escenari del partit, el Miniestadi, en una sessió suau. Després, tots els disponibles van marxar concentrats a un hotel de Sitges, on descansen fins abans del duel. Qui no hi podrà ser són els lesionats Jose Suárez, Tarín, Moisés i Rafa Mujica, a més de Paik, que està amb la seva selecció. Nili ja s’ha recuperat i té l’alta mèdica, i Gerard també recupera Borja López després de sanció.


El creador grec Christos Papadopoulos estrena a Espanya la seua proposta poètica i minimalista ‘Ion’ | Notícies Dígitals\nEl creador grec Christos Papadopoulos estrena a Espanya la seua proposta poètica i minimalista ‘Ion’\n08/04/2022 Christos Papadopoulos, creador grec\nEl creador grec Christos Papadopoulos personalitza la recuperació de la programació internacional en Dansa València. L’artista ha triat el festival de l’Institut Valencià de Cultura per a l’estrena al nostre país del seu espectacle ‘Ion’, una mostra del seu univers poètic i minimalista. Demà dissabte, 9 d’abril, 10 ballarins es mouran sobre l’escenari del TEM traçant òrbites al ritme dels impulsos de la naturalesa. Enfront de l’audiència es desplegarà un sistema viu d’intèrprets que palpiten i es coordinen, s’atrauen i es repel·leixen, com si foren ions carregats elèctricament.\nLa jornada acollirà altres tres estrenes. El valencià Javier J. Hedrosa presenta ‘Fosc’ a Espai Inestable, on torna a posar el focus sobre el cos com a arxiu, sobre la memòria i les qüestions locals, jugant amb l’humor, l’imaginari i les expectatives del públic.\nPer part seua, la companyia de Sueca Cia.Maduixa estrenarà en sala la premiada producció ‘Migrare’, concebuda per a carrer. Sobre les taules del Palau de les Arts, quatre dones pujades sobre xanques en una evocació escènica del fenomen migratori des d’un punt de vista femení. La peça opta al Max com a millor espectacle revelació i les seues ballarines Laia Sorribes i Paula Quiles estan nominades en la categoria d’intèrpret femenina de dansa.\nBallar a la platja i en un taller de cotxes\nLes coreògrafes i ballarines establides a Madrid Lucía Montes & Mado Dallery també traslladen a sala la seua proposta de carrer ‘IN-SIDE’, que personifica sobre l’escenari el magnetisme que desprenen els cossos enllaçats. L’obra forma part d’un programa doble a La Mutant junt amb’Máquinas sagradas’, del ballador Juan Carlos Lérida. El català mostra tota la rítmica del flamenc en un context tan improbable com un taller de cotxes.\nNo serà l’únic espai atípic on ballar proposat per Dansa València. El festival arriba demà a la platja. La companyia Humanhood Dance Company (Catalunya – el Regne Unit) explorarà amb ‘Sphera’ la relació entre la Lluna i la humanitat bressades per la mar, al passeig Marítim, a l’altura del carrer d’Otumba.\n← Bravo agraeix a jutges i jutges de pau la seva implicació per consolidar la mediació com a alternativa als tribunals “pel seu estalvi en temps i diners”\nUn estudi de l’UJI sobre els AODL a les comarques de Castelló revela la necessitat de treballar en xarxa per al desenvolupament del territori →


dins una capseta de cartró: El dia D\nEl dia D em vaig llevar a Alacant, després d'haver passat una nit de les dolentes. Em va costar una estona adonar-me d'on era i, sobretot, processar que, finalment, el dia D havia arribat. Amb els ulls inflats em vaig ficar a la dutxa, em vaig vestir (tenia la robeta preparada) i em vaig histeritzar intentant que els meus cabells semblessin mínimament passats per la pinta, la Mireia ho sap bé, això. Afortunadament, és una dona pacient, i em va donar d'esmorzar i em va dur a la uni amb cotxe. :-)\nA la uni vaig anar a veure a Mikel i a Juan Antonio, a qui devia diners per una història que mereix un post que encara no he tingut temps de fer. I me'n vaig anar cap a la sala Claude Shannon, a veure què volia dir això de "presentar una tesina". Vaig empassar-me la presentació d'un noi que no conec sense entendre res, prometo que no tinc ni idea de què parlava, però em va servir per fer-me una idea del que m'esperava. A mi em tocava el tercer torn, de manera que vaig passar tot el temps de la segona presentació voltant amunt i avall per l'edifici fent temps i procurant no posar-me histèrica.\nFinalment, em va tocar. Em vaig plantar davant dels senyors del tribunal i d'un públic més aviat escàs i els vaig explicar tant bé com vaig saber què havia estat fent. Després els senyors del tribunal em van fer alguns comentaris i algunes preguntes, vaig intentar respondre sense perdre del tot la dignitat i ens van fer sortir. Al cap d'una estona ens van deixar entrar altre cop i em van dir que tenia un nou. Em vaig posar molt contenta i vaig tornar a sortir. Tot això sense ni desmaiar-me, ni plorar, ni res. I llavors em va venir molt de gust un suc de taronja, de manera que vaig convèncer a Mikel (que va comentar que si començava amb un suc de taronja no sabia com acabaria...), Juanan, Felipe i Mireia perquè m'acompanyessin a esmorzar. Sí senyors, la primera cosa que em va venir de gust fer després d'haver presentat la tesina va ser prendre'm un suc de taronja. No m'havia plantejat mai què em vindria de gust fer immediatament després, però segur que si ho hagués fet, no ho hauria endevinat de cap manera. I jastà, ja havia presentat la tesina.\nDesprés, cap a l'empresa. I més tard, la Mireia em va deixar a casa seva i vaig poder acomplir el meu somni de fa tres mesos: Em vaig posar el biquini, em vaig untar amb cremeta pel sol i me'n vaig anar a la platja! Wow!\nEl sol va trigar dos minuts en amagar-se, i l'aigua estava realment poc desitjable. Però em va ser completament igual. Vaig apalancar-me i em vaig dedicar a la que ara mateix em sembla la més elevada de les aspiracions humanes: il dolce far niente.\nPublicat per carme a 18:03\nEsattamente, congratulazioni, finalmente sei arrivata! Buone vacanze!\n2 de juliol de 2008, a les 19:14\nFELICITATS!!!!! Ho tens gravat en video? Hi ha fotos com a mínim?\n2 de juliol de 2008, a les 22:26\nei, gràcies a tots dos! :-D\nmaria, no, no hi ha ni fotos ni vídeos ni res d'això. el que sí que hi ha és moltes ganes d'explicar-t'ho en persona! :-)\n3 de juliol de 2008, a les 17:15\n3 de juliol de 2008, a les 18:29\nEi noia moltes felicitats.., encara que no hi hagi videos si que ho tindràs grabat en el video del teu cervell.., ja ens ho explicaràs...\n3 de juliol de 2008, a les 19:51\n4 de juliol de 2008, a les 8:54\nEi! moltíssimes felicitats!!!\n4 de juliol de 2008, a les 10:53\n4 de juliol de 2008, a les 11:13\n6 de juliol de 2008, a les 12:34


\tUs presentem Happy Sport de Chopard, el primer rellotge femení de luxe usat per Julia Roberts - Londres\nqui és bucky en pantera negra\ncom es diu el pop a la cerca de Dory\nPresentació de Happy Sport The Chopard The First\nJulia Roberts amb Happy Sport The First de Chopard© Shayne Laverdière\nL’alta horlogeria és una forma d’art que abasta segles, canviant i innovant a mesura que les cases competeixen per cridar l’atenció i inspirar delit. Des del principi, hi ha hagut directors i líders creatius al capdavant de cada casa treballant per mantenir la seva marca al primer lloc. Chopard, una de les principals marques mundials, ha estat sota l’atenta mirada de Caroline Scheufele durant més de tres dècades. La seva visió glamurosa i capritxosa ha estat un avantatge per a Chopard i, per celebrar aquesta fita, la Casa ha inspirat una nova vida en un dels rellotges més venuts: el rellotge Happy Sport.\nAbans del rellotge Happy Sport i l’època de Caroline Scheufele, cap altra marca havia associat la paraula esport amb l’elegància dels diamants. Buscava un rellotge quotidià amb un toc d’espurna. Nascut el 1993, aquest rellotge era per a les aventures diàries de la glamurosa dona. Aquest disseny brillant va ser el primer d’aquest tipus, que va combinar l’acer i els diamants en una bella creació. En paraules de Caroline, volia un rellotge que pogués dur tot el dia: al gimnàs, a l’oficina o per sopar a la ciutat. Lleuger, elegant i que provoca alegria, aquest model s’ha convertit en un dels rellotges femenins més desitjats del món.\nAnunci de 1993 de l’original Happy Sport\nLlavors, per què ficar-se amb la perfecció? La reinvenció és el nom del joc. Basant-se en el passat, Caroline ha afegit qualitats i característiques al nou model que parla directament amb la dona poderosa i elegant d’avui, començant per una cara nova.\nQui són els models actuals i quines qualitats els diferencien? Són dones versàtils, emprenedores i apoderades que es preocupen pel futur d’aquest planeta i de tots els seus habitants. La nova cara de Chopard és tot això i molt més. Julia Roberts ha interpretat tots els personatges de la pantalla, des d'un barrufet a una mare soltera fins a una treballadora sexual. A la vida real, és humanitària, actriu i productora. Qui millor, doncs, per representar aquest renaixement icònic en l’horologia de Chopard? Al cap i a la fi, el seu brillant somriure ha captivat els nostres cors durant dècades, igual que els diamants que ballen al Happy Sport Watch. El que passa amb una Maison com Chopard és que realment ha estat pionera en la idea de tenir consciència, liderant el càrrec i donant un exemple a seguir per altres marques, diu Roberts de la seva col·laboració.\nFeliç Esport El Primer\nSer conscient del medi ambient sempre ha estat un pilar fonamental a Chopard. En línia amb els seus valors morals, la casa ha creat un nou estoig per al rellotge de Lucent Steel A223, un aliatge que combina components antial·lèrgics amb la brillantor i la durabilitat de l’acer normal. El més important, es fa amb un 70% de metall reciclat, reduint la petjada de carboni a un mínim històric.\nBell, resistent i èticament net, aquest rellotge recull la bellesa de la humanitat i el món natural en una forma elegant i elegant, amb un toc de diamants per a una brillantor addicional. La mare de Caroline ho va dir millor: els diamants són més feliços quan són lliures.


El mosquit i el camell: Dos quilos quatre-cents grams d'història\nHe sentit que un va que hi treballava, a recursos humans, va quedar sorprès pel nombre de porters que tenien en nòmina, als immobles de la seva propietat, que són segles de capitalització.\nQuant a la historia de la infermeria tu ens saps molt més el que jo aprendré mai.\nTotalment d‘acord que al metro cal un format petit, jo en paper sempre, sense mediacions electròniques. Em recordes una histórica del moviment obrer, l’Emma Goldman, jueva, anarquista i feminista, que sempre tenia a mà quelcom per llegir a la garjola.\n22 de febrer de 2016 a les 16:16\nGràcies, Manel. Si mai vaig a la garjola, aquest seria un bon llibre per endur-me, sense cap mena de dubte... :)\n23 de febrer de 2016 a les 21:04


El magnetisme màgic del poblat ibèric d'Ullastret\nMonument favorit\tEl magnetisme màgic del poblat ibèric d’Ullastret\n"Darrere la bellesa fascinant d'un entorn únic, s'hi amaga una història excepcional"\nJair Domínguez tria el jaciment més destacat de la cultura ibèrica a Catalunya\nPunyent i irònic, Jair Domínguez no vol compartir amb gaire gent el seu monument favorit. “Jo demanaria carnet d’empordanès per entrar a visitar el poblat ibèric d’Ullastret”, el jaciment més important d’aquesta civilització a Catalunya. Enamorat de l’Empordà, el periodista, guionista i músic nascut a Barcelona explica que els primers records que té de l’Empordà són precisament d’Ullastret.\nDiu Jair Domínguez que a Ullastret es pot “gaudir de vistes majestuoses i del silenci que s’hi respira". Allà, explica, ens podem "impregnar del magnetisme que sorgeix d’aquest paratge màgic”.\nUna veu polèmica\nPeriodista, guionista, músic… Jair Domínguez (Barcelona, 1980) és una de les veus més contundents i polèmiques del territori català, i ho és, especialment, des que una entrevista seva al ‘Bestiari’ de Bibiana Ballbé (TV3) va tornar a posar d’actualitat el debat sobre els límits sobre la llibertat d’expressió.\nGuionista a programes d’humor com ‘Buenafuente’, ‘Minoria absoluta’ i ‘Polònia’, actualment comparteix la seva visió del món davant les càmeres al programa ‘Està passant’ de TV3, juntament amb Toni Soler.


És bon sindicalisme donar suport a l’administració per vulnerar drets i després presumir de defensar als afectats als tribunals? – Associacions per la Integració laboral\nÉs bon sindicalisme donar suport a l’administració per vulnerar drets i després presumir de defensar als afectats als tribunals?\nPosted on 7 d'Abril de 2022 per AILMED in Mossos d'Esquadra, Sindicats // 1 Comment\nÚltimament, hem assistit a alguna notícia sobre èxits jurídics sindicals, dels quals ens n’alegrem, respecte a la retroacció d’efectes econòmics i administratius a les persones amb discapacitat a les quals se’l reconeix una incapacitat permanent total (IPT) des que sol·liciten una plaça de tècnic de suport no policial (TSNP).\nRecordem que aquests funcionaris amb discapacitat deixen de percebre salaris i cotitzacions de la Seguretat Social durant el temps que l’Administració tramita la seva sol·licitud d’adscripció, situació que en molts casos ha suposat mesos o fins i tot anys, amb el greu perjudici i detriment patrimonial que significa pel funcionari.\nAl llarg de molts anys, des del 2007, nosaltres sempre hem defensat als tribunals que tots els efectes retroactius per aquestes persones han de ser des del dia que se les reconeix una IPT i automàticament l’administració les cessa com a funcionaris del cos, cosa que, per cert, es fa sense cap resolució administrativa. És a dir, que tots els efectes retroactius han de ser des del minut zero, per la senzilla raó que la vulneració dels drets d’aquests funcionaris amb discapacitat es produeix des del primer instant i no al cap d’uns dies o de sis mesos.\nCom dèiem, aplaudim aquests èxits jurídics, però el que ens sorprèn és la contradicció. Totes aquestes situacions de vulneració de drets de persones amb discapacitat sorgeixen d’haver votat o donat suport o consentiment a certs acords o decrets. Algun d’ells ha estat catalogat fins i tot d’acord “històric”.\nÉs a dir, és un contrasentit donar suport a acords o decrets que acaben vulnerant drets i després presumir de defensar en els tribunals als afectats d’aquesta vulneració.\nDe fet, l’administració pot presumir de tenir el suport de la part social per a portar endavant tota mena de nyaps, contra l’aplicació dels quals fa molts anys que lluitem.\nPer exemple, un d’aquests acords “històrics” van permetre introduir veritables barbaritats al decret de segona activitat, com va ser la de poder restar prestacions per discapacitat de la nòmina.\nAnys més tard, després que la Generalitat de Catalunya hagués recorregut fins a l’última instància i més enllà, vam aconseguir sentències que reconeixien que als companys als quals se’ls havia aplicat havien estat discriminats per raó de discapacitat i se’ls havia vulnerat el principi d’igualtat i que es declarés nul·la i contrària a dret la part del decret de segona activitat que s’aplicava. Anticipant-se a aquestes sentències, una llei d’acompanyament de pressupostos va derogar aquesta part del decret, però el mal ja estava fet.\nTrobem incongruent presumir d’èxits jurídics contra coses amb les quals s’està d’acord quan l’administració les proposa i respecte de les quals s’ha donat el vistiplau perquè s’apliquin.\nRecentment, s’ha donat suport a un acord amb el qual ja només s’identifiquen a una llista els darrers 80 llocs de TSNP que queden, i que seran inamovibles, mentre es tramita una modificació del decret de segona activitat, que ja veurem a quin escenari ens portarà.\nDonar suport a un sistema de gestió de places inamovibles per persones amb discapacitat amb patologies diverses que no se sosté per enlloc, fent que s’adapti la persona amb discapacitat al lloc en comptes del lloc a la discapacitat de la persona, no mereix precisament un elogi, més aviat tot el contrari.\nQue l’administració vol enviar aquestes persones a l’altra punta de Catalunya encara que tinguin problemes de mobilitat o altres patologies? Tot correcte! Endavant! Votem que sí! És que l’administració diu que és molt complex integrar persones amb discapacitat i ens ho creiem! Després si algú vol que el defensem als tribunals doncs ja el defensarem i presumiren del fet que l’hem defensat.\nSobre aquest tema dels darrers 80 llocs de TSNP que van quedant, era evident que sorgirien molts problemes quan estem parlant de persones amb discapacitat, tal com es va veure a la darrera sessió extraordinària de la Comissió permanent de segona activitat (COPSA), on directament es va proposar posar pegats al lamentable sistema de gestió d’integració de persones amb discapacitat acordat al cos de mossos d’esquadra amb els sindicats.\nEn comptes de donar suport a aquestes martingales, no entenem com, per exemple, no s’exigeix una major inversió de recursos i efectius per la integració d’aquestes persones amb discapacitat, com es fa amb les polítiques d’igualtat de gènere en aquest cos.\nEn conclusió, trobem incongruent presumir d’èxits jurídics contra coses amb les quals s’està d’acord quan l’administració les proposa i respecte de les quals s’ha donat el vistiplau perquè s’apliquin.\nPer finalitzar, hem de dir que després de tants anys de lluita cada vegada tenim més clara una cosa:\nAmb afiliació gratuïta, sense subvencions de les administracions públiques, sense cap local o material a la nostra disposició, sense personal alliberat i amb dedicació personal, però ningú lluitarà tant pels seus drets com els mateixos afectats.\n1 Comment on És bon sindicalisme donar suport a l’administració per vulnerar drets i després presumir de defensar als afectats als tribunals?\nDaniel Sanz // 11 d'Abril de 2022 a les 8:39 // Respon


Jaume Vendrell és l’alcaldable d’Espluga Viva – Candidatura de Progrés a les municipals | EFMR.cat\nInici Política Espluga de Francolí Jaume Vendrell és l’alcaldable d’Espluga Viva – Candidatura de Progrés a les...\nJaume Vendrell serà el cap de llista d’Espluga Viva – Candidatura de Progrés a les eleccions municipals del 26 de maig. Era l’únic candidat que quedava per confirmar i aquest dimecres s’ha fet públic amb la proclamació provisional de les candidatures. A més a més, el nom evidencia que la formació ha renovat la coalició amb el PSC tal com va fer el 2015 per primera vegada.\nVendrell és conegut com ‘el Nunci’, pel seu passat familiar en l’exercici d’aquesta feina al poble. Membre actiu dels Armats de l’Espluga des de la seva fundació el 2010, exerceix la figura de centurió. Col·laborador actiu del Pessebre Vivent de l’Espluga com a muntador i figurant. D’ofici és constructor.\nEspluga Viva no va confirmar fins dissabte passat que concorreria a les eleccions i Vendrell ha assegurat que va de número u perquè a Frederic Torruella, l’impulsor i número tres, “no li sortia cap cap de llista” i volia donar suport perquè Torruella és “l’ànima de la política”.\nÀUDIO: Jaume Vendrell explica perquè ha acceptat ser cap de llista d’Espluga Viva\nEl cap de llista ha explicat que de moment només s’han reunit una vegada i que de moment tenen tres objectius: fer una nova sortida a la zona del darrere de l’escola Martí Poch, fer una campanya de recollida dels excrements dels gossos i el reciclatge.\nEnganyat per Francesc Sánchez\nAquest diumenge, l’EFMR avançava que tres persones d’Espluga Viva finalment serien suplents de Nova Espluga. Vendrell també havia de ser suplent de la FIC, però serà el cap de llista d’Espluga Viva. Preguntat per aquesta qüestió, Vendrell ha dit que Francesc Sánchez, alcaldable de la FIC, “va venir amb mentides a casa meva”. Segons ha explicat el d’Espluga Viva, Sánchez va anar a casa de Vendrell assegurant que Torruella no feia llista perquè no tenia suficients dones.\nÀUDIO: Jaume Vendrell diu que Francesc Sánchez el va mentir\nArticle anteriorLa Ruta del Trepat agrupa les propostes enoturístiques dels cellers de la DO Conca de Barberà\nArticle següentEntrevista al candidat del PSC, Joan Ruíz, a les eleccions del 28-A


Un nou contagi eleva la xifra de casos totals a 852, amb 63 persones actives\n2 min. Andorra la Vella 04/06/2020 16:56\nAquest dijous un nou membre de Salita ha donat positiu per coronavirus i ha fet elevar la xifra de casos totals a 852. Aquests contagis provinents del centre sociosanitari, els quals ja s'eleven a 10 (9 pacients i un sanitari) han fet augmentar el nombre de casos, dels quals tan sols 63 són actius, dos menys que ahir. A més, respecte a aquest dimecres, tres persones més han superat la malaltia i els recuperats ja ascendeixen a 738. En la mateixa línia de bones notícies, en les darreres hores tampoc s'ha registrat cap defunció per la Covid-19 i els decessos provocats per la malaltia es mantenen en 51.\nPel que fa als professionals de la salut encara hi ha tres pacients infectats i segueix sense haver-hi cap positiu entre els agents dels cossos especials. El nou positiu de les darreres hores ha estat traslladat a l'hospital, on el nombre total de casos és d'onze, tots ells ingressats a planta. Dels 111 resultats rebuts aquest dijous, 110 han donat negatiu i només un ha donat positiu.\nConclusions de l'estudi poblacional\nD'altra banda, el ministeri de Salut preveu presentar durant la pròxima setmana les conclusions de l'estudi massiu d'anticossos que s'ha dut a terme al Principat al llarg del mes de maig. Tal com va avançar el titular de la cartera de Salut, Joan Martínez Benazet, aquest estudi, en el qual han participat més de 69.000 persones, permetrà extreure dades per conèixer el comportament de la Covid-19 i reforçar la gestió de la malaltia.


LA FONT DE LA FIGUERA, situada en l’extrem oest de la comarca de La Costera, és un municipi de 2200 habitants pròxim a les poblacions de Moixent, Xàtiva, Villena, Ontinyent, Fontanars del Alforins, Albaida o Ènguera, en les comarques centrals del País Valencià. Com a poble d’interior, en el paisatge conviuen èmplies zones de muntanya de pins, amb extensions agraries de vinya. oliveres, cereals y árbres fruiters. De fet la seua principal activitat econòmica és l’agricultura y sobretot, el vi.\nEntre tots destaquen els vins per la seua qualitat i varietats, produits i embotellats des del celler cooperativa on la seua tradició i nove tecnologies conviuen per a l’excel-lent resultat dels seus caldos. L’abundancia i la qualitat de l’aigua de la Font de la Figuera, ha fet possible el seu embotellat i venda. Actualment es distribuix per tota Espanya.\nLa gatxamiga, La “Borreta” (abadejo, floricol, nyores, alls, oli, llorer i aigua) se servix amb allioli. L’olla de Pascua, olla de vedella, pollastre, cigrons, creilla, fesols verds i amb el caldo es buillen les “faseduras” fetes amb sang de pollastre. Gaspatxos manxecs. “L’Anxela” plat típic d’hivern (arròs, fesols, nap, cor, melsa i pulmó de porc, picat amb ametles, canella y jolivert) Coca de pimentó y tomaca. Embotits artesanals.\nLa Font de la Figuera compta amb un bon assortiment de forns que mantenen viva una tradició rebostera de que destaquen: Rollets de flora, de candial, de most, d’aiguardent, arrissats d’ametla, mona de pasqua, coca de xiritxofles, bunyols y pasttissos de moniato.\nEl calendari festiu del nostre poble és llarg i variat. S’inicia en l’actualitat amb les dotze campanades del noy any en què es desenrotlla la Volta amb Calçotets, on els més atrevits donen diverses voltes a la plaça del poble coincidint amb l’entrada del noy any. En el mes de febrer es realitzen amb motiu del Carnestoltes la “enfarinà” i disfresses. La Pasqua és celebrada amb diversos actes religiosos, lúdics, etc., on una inmensa part de la població la dediquen a realitzar menjars i passejades campestres. El Mig Any Fester ve a coincidir amb el primer cap de setmana de mes de juny, amb desfilades informals de les diverses comparses de moros, cristians i contrabandistes. Agost té com a festivitat que se celebra amb revetla popular el dia del Crist. Les festes patronals coincidixen amb el mes de Setembre, am múltiples i variades activitats esportives, culturals i recreatives, destacant la solta de caps braves i l’original “dansà” ib cebtenar de balladors/balladores mantenen viva una tradició d’añys. Arribat el mes de Desembre i coincidint amb el pont de la Constitució se celebren les festes de moros, cristians i contrabandistes, amb romeria a l’ermita, desfilades de comparses, guerriles entre bàndols i actes festers en els distints locals de les “filaes”.\nLa visita obligada al Museu Etnològic ens mostrara la recuperació d’un actic celler, així com la reconstrucció d’una vivenda d’època amb tots els utensilis. La gravació de distintes tasques agrícoles servixen per a fer-nos una idea de com es visquen en èpoques no molt llunyanes, clarament documentades i recuperades per tota una sèrie de persones que han contrubuït voluntàriament a la recopilació de la memòria d’un poble. En el museu municipal, situat en la casa de la cultura, es realitzen al llarg de l’any diverses exposicions. També hi ha una tradició belenística amb diferents expositors en el mes de Desembre.\nEsglésia Parroquial de la Natividad de la Mare de Déu del segle XVI, on es troba el retaule del pintor JOAN DE JOANES, restaurat recentment. Ermita de Sant Sebastià del segle XVI, situada al costat del vell camí d’Almansa, pròxim al portal de València. Ermita de Santa Bàrbera. En Santo Domingo excavacions arqueològiques, hi ha una xàrca de Rutes Romanes que discorren per la comarca: Via Augusta i poblat iber, amb restes arqueològiques. Monument al pintor local Joan de Joanes, monument al general Vicente Rojo. Creu dels caminants ubicada en el porta de Villena. Llavador Municipal.\nEl “Capurutxo” amb una altitud de 901m., servis per a poder realitzar excursions a peu on trobarem: La Cova Santa i la Cova del Triangle. La primera creua la muntanya de part a part i la segona comunica amb la primera. La Penya Foradà (979m) situada al costat del muntanya Capurutxo. Alt de la Silla (1004m) dividint els termes d’Almansa i La Font de la Figuera. El regaixo, per la carretera de Navalón és una zona de recreació forestal on passar un agradable dia. A les afores de poble la Basseta Pijirri servis com a zona d’expansió i passeig dominical. Les zones foestals D el Sierro i Les Clotxes conformen zones forestals de possible visita per a aquells aficionats a excrursions a peu


Els ciutadans de Rubí aprofiten un nou tall de trànsit de l'avinguda de l'Estatut\nEls ciutadans de Rubí aprofiten un nou tall de trànsit de l'avinguda de l'Estatut. FOTO: A.M\nEl trànsit ha estat tallat al tram comprès entre la plaça de l’Agricultura i el carrer de les Basses amb motiu de la Setmana europea de la mobilitat\nper Redacció Rubí. 20 de setembre de 2021 00:41\nRubinencs i rubinenques han gaudit aquest diumenge 19 de setembre d'una avinguda de l'Estatut lliure de trànsit. El tram comprès entre la plaça de l'Agricultura i el carrer de les Basses ha estat tallat al trànsit per l'Ajuntament en un acte que serviria per adherir-se com a ciutat a la Setmana europea de la mobilitat sostenible i segura per segon any consecutiu.\nAixí, durant el matí de diumenge, des de les 10 fins a les 14 h, l'avinguda de l'Estatut es van poder veure sobretot de famílies amb nens i nenes fent ús de la bicicleta, patinets i monopatins, també de parelles i persones grans que simplement volien fer una passejada per Rubí sense tenir cura del pas de vehicles.\nAquest fet no només ha estat un acte amb motiu de la Setmana europea de la mobilitat sino una altra presa de contacte per a "evidenciar com serà el futur d'aquesta via" com assegurava, ja fa un any, l'alcaldessa de la ciutat, Ana María Martínez, i és que es vol aconseguir "un espai amb una menor presència de vehicles, més amable, segur i sostenible" fugint de ser una simple "carretera de pas entre ciutats".


talk — Grau CIC\nHome » Posts tagged 'talk'\nPresentació d’ACU Rituals, un projecte impulsat per alumnat del Grau CIC\n03 f 16 8:12 am / no comments\nEl passat dijous 29 de setembre, els “ambaixadors de la música urbana espanyola” a Barcelona varen presentar el seu projecte als estudiants de segon curs del grau en Comunicació i Indústries Culturals, convidats per la professora Esperança Ferrer. En representació de tot l’equip d’ACU Rituals, el Guillem Cuscó i el [...]\nXerrada “Un viatge per terra incògnita: periodisme i opinió pública” amb Iñaki Gabilondo (01/10/15)\n03 f 15 12:30 pm / no comments\nAquest dijous 1 d’octubre, a les 13.00h, xerrada “Un viatge per terra incògnita: periodisme i opinió pública”, a càrrec del periodista Iñaki Gabilondo. A l’Aula Magna de l’Edifici Històric de la Facultat de Filologia de la Universitat de Barcelona. Conferència inaugural del curs 2015-2016 del Grau de Comunicació i Indústries [...]\nXerrada “La ràdio: el mitjà de comunicació del passat amb més possibilitats de futur”, amb Ramón Castelló (08/05/15)\n08 f 15 8:00 am / no comments\nAquest divendres 8 de maig, a les 17.00h, xerrada “La ràdio: el mitjà de comunicació del passat amb més possibilitats de futur”, amb Ramón Castelló, director de “El matí a Ràdio 4”. A l’aula 0.1 de l’Edifici Josep Carner de la Facultat de Filologia de la Universitat de Barcelona. Activitat [...]\nXerrada “Comunicació i esport: el cas del F.C. Barcelona”, amb Joan Laporta (26/11/14)\n25 f 14 7:51 am / no comments\nAquest dimecres 26 de novembre, a les 10.00h, xerrada “Comunicació i esport: el cas del F.C. Barcelona”, amb Joan Laporta. A l’aula 113 de l’Edifici històric de la Facultat de Filologia de la Universitat de Barcelona. Activitat realitzada en el marc de l’assignatura “Comunicació esportiva” impartida pel professor Antoni Espadaler [...]


P PI 1 Col·laborador/a 34 Visites Bústia de suggeriments\npilota f JOC Cos esfèric que segons la seua grandària, la seua forma i els materials de què està fet, s’utilitza per jugar a diversos jocs o en la pràctica d’esports. Antigament els infants empraven les pilotes de pedaç, de roba o de calcetins, fetes usualment amb calces o calcetins plens de pedaços i fermades amb un cordellí o procediments semblants. També s’empraven les fetes amb bufetes, que se cercaven a l’escorxador i que posteriorment s’inflaven. Unes i altres pilotes eren conseqüència de la imaginació a què portava la pobresa generalitzada i ambdues formen part del conjunt de jugarois tradicionals. Sobre l’arrelament de les fetes amb bufetes, en temps antic s’ha escrit que els grecs utilitzaven pilotes fetes amb una bufeta de bou inflada; de manera anàloga, s’han documentat, a les illes Balears, les fetes amb bufetes d’anyell. [LMP]


Bo de transport al Hospital de la Ribera 2016 | Ajuntament de Carlet\nBo de transport al Hospital de la Ribera 2016\nL'Ajuntament de Carlet, ha convocat un procediment per a l'atorgament de subvencions en concepte d'ajudes per al transport de les persones majors de 65 anys o els que tinguen reconegut un grau d'invalidesa permanent absoluta en el transport regular –autobús- fins a o des de l'Hospital de la Ribera.\nLes ajudes que es convoquen per als veïns de Carlet majors de 65 anys o els que tinguen reconegut un grau d'invalidesa permanent absoluta es materialitzaran per mitjà d'un bo de transport per a màxim de 10 viatges en el servici regular de transports per carretera en el trajecte de Carlet fins a l'Hospital de la Ribera o al revés.\nEl bo de transport tindrà una vigència màxima fins al 15 de febrer de 2017. Transcorregut este període sense haver-se esgotat els viatges quedaran sense efecte.\nQue el 31 de desembre de 2016 tinguen més de 65 anys o que tinguen reconegut, en qualsevol moment de l'any 2016, el grau d'incapacitat permanent absoluta.\nEstar empadronat a Carlet amb anterioritat a l'1 de gener de 2016.\nEls interessats presentaran les sol·licituds d'ajudes per mitjà de model normalitzat en el Registre d'Entrada de l'Ajuntament des del 10 de febrer de 2016 al 30 de desembre de 2016. Si el sol·licitant reuneix els requisits s'entregarà el bo de transport en el mateix moment de la sol·licitud.


STY 1 Bedroom Apartment in Shijo Kyoto 102 Kyoto Japó - Ofertes d'hotels amb els MILLORS DESCOMPTES EN LÍNIA\n742 Iwagami-cho, Nakagyo-ku, Kyoto Centre, Kyoto, Japó, 604-8341 - Veure al mapa\nTé alguna pregunta per a STY 1 Bedroom Apartment in Shijo Kyoto 102?\nMés informació sobre STY 1 Bedroom Apartment in Shijo Kyoto 102\nConstruit a l'any , STY 1 Bedroom Apartment in Shijo Kyoto 102 és un extra de distinció per a Kyoto i una el·lecció intel·ligent per als viatgers. L'hotel és a del centre de la ciutat i permet accedir a les instal.lacions més importants de la ciutat. Gàcies a la seva bona ubicació, des de l'allotjament es pot accedir fàcilment a les visites obligades de la ciutat.\nSTY 1 Bedroom Apartment in Shijo Kyoto 102 ofereix un servei impecable i compleix amb totes les exigències dels més experimentats viatgers. Wi-Fi gratuït en totes les habitacions, ascensor són només algunes de les comoditats que fan que STY 1 Bedroom Apartment in Shijo Kyoto 102 sigui diferent dels altres hotels de la ciutat.\nL'ambient de STY 1 Bedroom Apartment in Shijo Kyoto 102 es reflexa en cada habitació. accés a internet (sense fils), connexió sense fils a internet (cortesia), habitacions per a no fumadors, aire condicionat, calefacció són només algunes de les comoditats a la vostra disposició. A més, l'oci que l'hotel ofereix assegurarà que tengui molt a fer durant el dia. Les seves instal.lacions de primera i una situació excelent fan de STY 1 Bedroom Apartment in Shijo Kyoto 102 la base perfecta per a gaudir de la seva estada a Kyoto.